
יומא נו ע"א - פירוש שטיינזלץ

עשרה לוגין שאני עתיד להפריש יהיו מעשר ראשון, ועוד עשירית מן השאר שהם תשעה לוגין מתוך התשעים שנותרו יהיו מעשר שני. ומיחל (ומחלל) מיד את המעשר השני על הכסף, שאותו הוא יעלה לאחר מכן לירושלים ושותה מיד. ולאחר השבת כשיוציא מן התערובת את חלקי התרומה והמעשרות ויתנם לתוך כלי, אומרים אנו שכל מה שמוציא עכשיו וקורא לו שם תרומה או מעשר, הוברר למפרע שזהו היה החלק שהופרש מתחילה לצורך זה, ושאותו חלק ששתה היה חולין. אלו דברי ר' מאיר.

